《即席赠士常》
明代·萧显

病后休闻久废诗，强开涓滴共相知。也堪筋力逢春健，不为盘餐竟日辞。

庭雀脱笼舒倦翼，辙鳞惊雨振枯鬐。相看各有飞扬意，醉解吴钩赠别离。

作者简介：（1431—1506）山海卫人。字文明，号履庵，更号海钓。成化八年进士，擢兵科给事中，累官福建按察佥事。以正直称，为诗清简有思致，书尤沉著顿挫，自成一家。有《海钓遗风》等。